Title: NPR SR 2011
Author: msiskovic
Last saved by: Ujlakyova Andrea
Company: MF SR

Národný program reforiem	POLITICKÉ ZÁVÄZKY
	Slovenskej republiky 2011 - 2014	VLÁDY SR

Ministerstvo financií SR

Informácia o plnení
Národného programu reforiem 
Slovenskej republiky 
2011 – 2014

december 2011

Obsah

Úvod a hlavné závery
1	Kapacity verejnej správy
2	Fiškálna politika a verejné financie
3	Environmentálna udržateľnosť a energetika
4	Priority NPR SR
4.1	Vzdelávanie, veda a inovácie
4.1.1	Regionálne školstvo
4.1.2	Vysoké školstvo a veda
4.1.3	Inovácie
4.2	Zamestnanosť a sociálna inklúzia
4.2.1	Zamestnanosť
4.2.2	Sociálna inklúzia
4.3	Podnikateľské prostredie
4.4	Transparentné prostredie a vymožiteľnosť práva
4.5	Zdravie
4.5.1	Dostupnosť zdravotnej starostlivosti a informovanosť
4.5.2	Lieková politika
4.5.3	Poskytovatelia a trh s poistením

Úvod a hlavné závery

Národný program reforiem SR 2011 - 2014 (NPR SR) obsahuje súbor opatrení nevyhnutných  pre posilnenie oživenia hospodárstva a zabezpečenie trvalo udržateľného ekonomického rastu a tvorby pracovných miest. Opatrenia spadajú do dvoch nasledujúcich oblastí:
•	fiškálna konsolidácia v záujme zlepšenia makroekonomickej stability, 
•	štrukturálne reformy zvyšujúce ekonomický rast, zamestnanosť a kvalitu života.

Konečným cieľom opatrení NPR SR je rast kvality života občanov SR v strednodobom horizonte. Počas rokov 2010 a 2011 sa podarilo uviesť do praxe viacero menších, ale aj niekoľko zásadných reforiem. Hlavnými prijatými opatreniami sú:

•	fiškálna konsolidácia v roku 2011,
•	reforma fiškálneho rámca (rozpočtová ústava),
•	reforma Zákonníka práce, 
•	reforma druhého dôchodkového piliera, 
•	opatrenia zamerané na vyššiu transparentnosť a boj proti korupcii, ako napríklad ustanovenie, že zmluvy týkajúce sa verejných prostriedkov sú účinné až dňom nasledujúcim po dni ich zverejnenia,
•	zmeny v súdnictve, 
•	lieková reforma.

Je dôležité, aby vláda SR po parlamentných voľbách v roku 2012 pokračovala v implementácii opatrení NPR SR a zaviazala sa urýchlene prijať najmä tie, ktoré reagujú na doteraz nesplnené odporúčania Európskej rady pre Slovensko na obdobie rokov 2011 – 2012 (viď box). Šíriaca sa neistota na finančných trhoch a zhoršujúca sa hospodárska aktivita v Európe sú ďalšími dôvodmi, prečo je potrebné pokračovať v už začatých reformách, ako aj navrhovať nové opatrenia reagujúce na súčasný ekonomický vývoj v Európe.

Hodnotenie plnenia NPR v skratke

Fiškálna politika nabrala v kríze ešte väčšiu dôležitosť. V roku 2011 sa zníži deficit verejných financií medziročne o 3,2 % HDP a bude naplnený cieľ znížiť deficit na 4,9 % HDP. Významnou zmenou je reforma fiškálneho rámca, ktorá upravuje zriadenie a pôsobnosť Rady pre rozpočtovú zodpovednosť, pravidlá rozpočtovej zodpovednosti a transparentnosti.  Prijala sa reforma 2. piliera dôchodkového systému. Daňovo-odvodová reforma a reforma 1. piliera dôchodkového systému boli zastavené.

Environmentálna udržateľnosť a energetika - Prijatie zákona o energetike a zákona o regulácii, ktoré boli predložené do NR SR, bude znamenať zlepšenie transparentnosti regulácie a možností pre väčšiu konkurenciu v sieťových odvetviach. Systém výkupných cien zostal nezmenený. Inštitucionálny rámec pre koordináciu otázok zmeny klímy a nízkouhlíkovú stratégiu sa zatiaľ nepodarilo schváliť.

Za pozitíva možno v oblasti vzdelávania označiť najmä posilnenie výučby angličtiny, lepšie cielenie finančných prostriedkov pre žiakov zo sociálne znevýhodneného prostredia v regionálnom školstve, zvýšenie autonómie škôl, čiastočné zníženie byrokracie v školstve a v čerpaní eurofondov, zlepšenie informovanosti vo vysokom školstve a zvýšenie podielu financovania na základe vedeckých výsledkov. Naopak, doteraz sa nepodarilo prijať novelu zákona o vysokých školách, ktorá pokrýva viacero opatrení na zvýšenie kvality vysokých škôl, ani zrealizovať reformu financovania výskumu.

V oblasti zamestnanosti je významnou reformou novelizácia Zákonníka práce s cieľom podporiť tvorbu nových pracovných miest a zabezpečiť vyvážený pomer istoty a flexibility. V súčasnosti prebieha komplexná revízia aktívnych opatrení na trhu práce a analýza existujúcich peňažných dávok a príspevkov v sociálnej oblasti aj v prepojení na účasť poberateľov týchto dávok na trhu práce. V oblasti sociálnej inklúzie sa zabezpečila najmä vykonateľnosť práva klienta na výber poskytovateľa sociálnej služby a upravili sa právne vzťahy v oblasti financovania tak, aby sa zabezpečila finančná udržateľnosť a dostupnosť sociálnych služieb.

Podnikanie. Administratívne zjednodušenie podnikania by mal priniesť projekt Singapur. Zatiaľ sa ale implementovala len malá časť z jeho opatrení. Transparentnosť podnikateľského prostredia sa zlepší sfunkčnením elektronického obchodného vestníka a vďaka novelizácii zákona o konkurze a reštrukturalizácií. Elektronický insolvenčný register sa však do konca augusta 2012 zaviesť nestihne. Vytváranie nových pracovných príležitostí a zastavenie zaostávania regiónov zabezpečí ďalšia výstavba diaľnic a rýchlostných ciest. 

Transparentnosť a vymožiteľnosť práva sa zlepšila zverejňovaním súdnych rozhodnutí na internete ako aj schválením všetkých troch balíčkov legislatívy zameranej na obnovu dôvery v justíciu, boj s korupciou a zamedzenie politickým vplyvom v justícii. Taktiež sa rozšírila dostupnosť služieb Centra právnej pomoci pre väčšiu skupinu osôb v materiálnej núdzi. Projekty elektronizácie súdnictva a zavedenia elektronickej podoby Zbierky zákonov sa priebežne plnia.

Zdravie. Prijatím dvoch liekových zákonov prebehla lieková reforma. Významný vplyv na súkromné, resp. verejné výdavky, má najmä tzv. generická preskripcia a sprísnenie referencovania cien liekov. Pozitívom je zrušenie koncovej siete nemocníc a nové pravidlá pre tzv. čakacie listiny. Čiastočne sa oddlžilo zdravotníctvo, ale nepodarilo sa realizovať transformáciu nemocníc na akciové spoločnosti, zlepšiť informovanosť pacientov zverejňovaním rebríčkov poskytovateľov, uvoľniť predaj voľnopredajných liekov v iných registrovaných predajniach, zaviesť systém DRG a zreformovať systém kompenzácie rizika.  

Box: Odporúčania Európskej rady pre Slovensko na obdobie rokov 2011 – 2012
•	Dôsledne naplniť plánovaný rozpočet na rok 2011 a v rokoch 2012 a 2013 zaviesť plánované špecifické opatrenia trvalého charakteru tak, aby sa do roku 2013 znížil deficit na úroveň nižšiu ako 3 % HDP v súlade s odporúčaniami Rady o náprave procedúry nadmerného deficitu a zabezpečiť adekvátny pokrok k strednodobým cieľom. V súlade s tým ochrániť výdavky podporujúce rast a využiť priestor na zvýšenie príjmov pomocou environmentálnych daní, daní z majetku a zvýšením efektívnosti výberu DPH.
•	Posilniť fiškálne riadenie prijatím v roku 2011 a  realizáciou v roku 2012 záväzných viacročných výdavkových stropov pokrývajúcich centrálnu vládu a systém sociálneho zabezpečenia. Taktiež vytvoriť nezávislú fiškálnu radu a zabezpečiť včasné zverejňovanie rozpočtových dát na všetkých úrovniach vlády.
•	Posilniť dlhodobú udržateľnosť verejných financií ďalšou úpravou priebežne financovaného piliera dôchodkového systému, a to aj zmenou mechanizmu indexácie a zavedením ďalších opatrení s cieľom zvýšiť vek odchodu do dôchodku, najmä prepojením veku odchodu do dôchodku a dĺžky života. Vytvoriť stimuly na zaistenie životaschopnosti plne financovaného dôchodkového piliera v záujme  fiškálnej udržateľnosti pri súčasnom zaistení primeraných dôchodkov.
•	Prijať opatrenia na zvýšenie zamestnanosti a podporu dopytu na trhu práce po nízkokvalifikovaných nezamestnaných znížením daňovo-odvodového zaťaženia pracovníkov s nízkymi mzdami. Okrem toho zaviesť opatrenia na zvýšenie administratívnej kapacity verejných služieb zamestnanosti s cieľom zlepšiť cielenosť, navrhovanie a hodnotenie aktívnych politík trhu práce, najmä pre mládež  a dlhodobo nezamestnaných. 
•	Urýchliť realizáciu plánovaných reforiem v oblasti vzdelávania, odborného vzdelávania a prípravy a prijať opatrenia na zlepšenie kvality vysokoškolského vzdelávania a jeho relevantnosti pre potreby trhu práce. Vyvinúť rámec stimulov pre jednotlivcov a zamestnávateľov na podporu účasti nízkokvalifikovaných ľudí  na celoživotnom vzdelávaní.
•	Zabezpečiť realizáciu plánovaných opatrení zameraných na efektívnejšie uplatňovanie pravidiel verejného obstarávania a vyššej efektívnosti a transparentnosti súdnictva.

1	
Kapacity verejnej správy

S cieľom posilniť kapacity štátu a zvýšiť kvalitu fungovania verejnej správy sa začali na kľúčových rezortoch vytvárať analytické útvary. Ich úlohou je analytické rozpracovanie navrhnutých opatrení a ich prepojenie na rozpočet, monitoring a hodnotenie a mali by existovať minimálne na všetkých ekonomických a sociálnych ministerstvách.

Vybrané inštitúcie splnili túto úlohu nasledovne:
•	Na Úrade vlády vznikne analytický útvar zložený z absolventov štipendijného programu Štefánik. Program umožní každý rok minimálne trom občanom SR študovať postgraduálne štúdium v oblasti manažmentu, verejnej správy alebo ekonómie na niektorej z najlepších svetových univerzít v daných odboroch. V lete 2010 boli schválené prvé štipendiá. Útvar by mal byť pri svojom vzniku doplnený o ďalších analytikov, aby vytvoril funkčnú a stabilnú jednotku.
•	Na Ministerstve hospodárstva vznikol Inštitút hospodárskych analýz, ktorého hlavná úloha je posudzovanie vplyvu navrhovaných opatrení na podnikateľské prostredie a agenda lepšej regulácie. 
•	Na Ministerstve dopravy, výstavby a regionálneho rozvoja vznikol Inštitút stratégie.
•	Na Ministerstve životného prostredia prebehla reorganizácia. Vznikla  Sekcia zmeny klímy a ekonomických nástrojov, v rámci ktorej analytické úlohy zabezpečuje Odbor ekonomických nástrojov a analýz. 
•	Na Ministerstve práce sociálnych vecí a rodiny analytické úlohy zabezpečuje Analytické centrum. Kapacita sa vzhľadom na kompetencie ministerstva javí ako nedostatočná.
•	Na Ministerstve zdravotníctva a Ministerstve školstva, vedy, výskumu a športu takéto analytické útvary zatiaľ nevznikli.

2	Fiškálna politika a verejné financie

Fiškálna politika nabrala v kríze ešte väčšiu dôležitosť. V roku 2011 sa zníži deficit verejných financií medziročne o 3,2 % HDP a bude naplnený cieľ znížiť deficit na 4,9 % HDP. Významnou zmenou je reforma fiškálneho rámca, ktorá upravuje zriadenie a pôsobnosť Rady pre rozpočtovú zodpovednosť, pravidlá rozpočtovej zodpovednosti a transparentnosti.  Prijala sa reforma 2. piliera dôchodkového systému. Daňovo-odvodová reforma a reforma 1. piliera dôchodkového systému boli zastavené.

Fiškálna konsolidácia

Konsolidačné ciele vlády SR je potrebné vnímať v kontexte východiskovej fiškálnej pozície v roku 2010, kedy deficit verejnej správy dosiahol 8,1 % HDP. Vysoký deficit verejných financií bol sčasti ovplyvnený ekonomickou krízou, ale aj expanzívnou fiškálnou politikou vlády a viedol k prudkému nárastu dlhu verejnej správy na 41,0 % HDP na konci roku 2010. 

Znižovanie deficitu je v strednodobom horizonte sústredené najmä do roku 2011, kedy sa realizujú úsporné opatrenia v  celkovej sume 1,8 mld. eur, čo je 2,5 % HDP (oproti scenáru bez zmeny politík). Vzhľadom  na to, že Slovensko má jedno z najnižších daňových zaťažení v EÚ, čo znamená nízku mieru prerozdelenia, bolo potrebné, pri zachovaní kvality verejných služieb, pristúpiť k opatreniam na príjmovej aj výdavkovej strane rozpočtu. Väčšia časť opatrení bola však zameraná na výdavky. Vláda zoštíhlila štátnu správu znížením výdavkov na chod štátu o 10 % (14 % v reálnom vyjadrení), vrátane zníženia platov členov vlády, poslancov a ostatných ústavných činiteľov. Dôležitým rozhodnutím pre fiškálnu konsolidáciu z dlhodobého hľadiska bol ústup od zadlžovania cez predražené diaľničné PPP projekty. Vláda SR vo väčšej miere využila na financovanie dopravnej infraštruktúry oveľa lacnejšie pôžičky štátu a zdroje z fondov EÚ. Na strane príjmov išlo o dočasné zvýšenie základnej sadzby DPH a zvýšenie spotrebnej dane z tabaku. 

Na základe v súčasnosti dostupných informácií sa očakáva, že deficit verejnej správy vo výške 4,9 % HDP bude splnený. Deficit verejnej správy v roku 2011 môže byť ovplyvnený aj doteraz nezaznamenanými záväzkami nemocníc a záväzkami voči železničným spoločnostiam, ktoré vznikli v priebehu rokov 2008 až 2010. Celková výška uvedených záväzkov dosahuje 633 mil. eur, čo by v tomto roku predstavovalo zhoršenie salda o 0,9 % HDP.

V nasledujúcich rokoch bude veľmi dôležité pokračovať v konsolidácii verejných financií a v roku 2013 znížiť deficit pod 3 % HDP v súlade s odporúčaniami Rady. Návrh rozpočtu verejnej správy na roky 2012-2014 obsahuje ďalšie konsolidačné opatrenia, pomocou ktorých dôjde v roku 2012 k zníženiu deficitu na úroveň 4,6% HDP. Ide o opatrenia prevažne na strane výdavkov verejnej správy, najmä zmrazenie výdavkov na mzdy a prevádzkové náklady, ale aj úspory na kapitálových výdavkoch, ktoré však budú kompenzované efektívnejším využívaním prostriedkov EU. Úspory na strane výdavkov sú vo výške 0,9 % HDP a tvoria 60% z celkovej konsolidácie. V oblasti príjmov dochádza k miernym úpravám pri dani z príjmov právnických osôb, zvýšeniu sadzby dane na tabakové výrobky a zaviedol sa bankový odvod. Zvýšené výnosy z daní tvoria polovicu konsolidácie na príjmovej strane, ktorá spolu so zefektívnením štátnych dosahuje 0,6 % HDP. V súčasnosti predložený rozpočet verejnej správy neobsahuje dostatočné opatrenia na zníženie deficitu v roku 2013 pod 3 % HDP, preto je potrebné, aby nová vláda pripravila ďalšie opatrenia.

Reforma fiškálneho rámca

Zákona o rozpočtovej zodpovednosti schválený v NR SR upravuje zriadenie a pôsobnosť Rady pre rozpočtovú zodpovednosť, pravidlá rozpočtovej zodpovednosti a pravidlá rozpočtovej transparentnosti. Rada pre rozpočtovú zodpovednosť bude nezávislý orgán, ktorý bude monitorovať a vyhodnocovať plnenie rozpočtových cieľov vlády. Zákonom sa zakotvuje maximálny limit pre výšku dlhu verejnej správy vrátane opatrení, ktoré je nutné realizovať v prípade, že vykazovaná úroveň dlhu verejnej správy dosiahne určitú hranicu, ustanovujú sa pravidlá transparentnosti v rámci prípravy návrhu rozpočtu verejnej správy a sprísňujú sa rozpočtové pravidlá pre územnú samosprávu.

Daňovo-odvodová reforma

Vláda SR plánovala prijať rozsiahlu reformu daňovo-odvodového systému, ktorej cieľom bolo zvýšiť jeho efektívnosť a znížiť administratívne zaťaženie subjektov. NR SR schválila v septembri 2011 zákony potrebné na administratívne zjednotenie výberu daní a ciel na jednotné miesta do novovytvorenej finančnej správy. Tento proces zahŕňa aj reformu súčasných daňových úradov, ktoré sa majú spoločne s colnými úradmi v budúcnosti stať na základe plánovanej zmeny právnych predpisov miestom zjednoteného výberu daní a ciel. Bez schválenia samotnej daňovo-odvodovej reformy však nedôjde k zjednodušeniu plateniu daní a odvodov z pohľadu občana a podnikateľa. Poistné budú naďalej platiť Sociálnej poisťovni a zdravotným poisťovniam.

V rámci reformy daňovo-odvodového systému vláda SR v máji 2011 schválila koncepciu reformy daňovo-odvodového systému, v ktorej boli nastavené základné parametre reformy. Na jej základe bol predložený do Národnej rady SR návrh vládneho zákona o úprave príjmu zo závislej činnosti a o zmene a doplnení niektorých zákonov spolu s novelizáciou 111 právnych predpisov, v rámci ktorého bol riešený prechod na superhrubú mzdu a reforma daňovo-odvodového systému z pohľadu daní z práce a poistných odvodov. Uvedeným návrhom zákona sa okrem iného zavádzal jednotný vymeriavací základ pre poistné na sociálne poistenie a na verejné zdravotné poistenie, ktoré boli totožné s daňovým základom s niekoľkými výnimkami z tohto pravidla. V návrhu zákona boli nastavené parametre tak, aby došlo k zjednodušeniu poistného systému a k zníženiu administratívnej záťaže. Návrh zákona bol stiahnutý z rokovania NR SR.

Dôchodková reforma

Reforma II. piliera nadobudla účinnosť 1.11.2011. Viaceré zmeny vo fondoch budú platiť až od apríla 2012. Reforma zavádza štvrtý druh fondu s prívlastkom indexový, ktorého úlohou bude kopírovať jeden alebo viac akciových indexov. Navrhovaná úprava umožňuje sporiteľovi rozložiť si úspory do dvoch dôchodkových fondov, z ktorých jeden musí byť dlhopisový dôchodkový fond. V nadväznosti na túto zmenu sa zaviedol postupný presun nasporenej sumy v závislosti od veku sporiteľa do dlhopisového dôchodkového fondu. Nanovo sa definoval osobný rozsah, ktorý bude nastavený na princípe automatického vstupu, avšak sporiteľovi bude daná možnosť jednostranným vyhlásením vystúpiť zo systému v priebehu dvoch rokov od jeho povinného zaradenia do tohto systému. 

Zmenil sa aj mechanizmus výpočtu odplaty za zhodnotenie. Zmena nastáva aj v oblasti garancií, v akciovom dôchodkovom fonde a zmiešanom dôchodkovom fonde sa povinnosť dopĺňať majetok pri znehodnotení zrušila a v dlhopisovom dôchodkovom fonde sa predĺžilo sledované obdobie na účely garancií na 60 mesiacov. V indexovom dôchodkovom fonde garancie nebudú. Zaviedli sa nové povinnosti v oblasti riadenia a merania rizík v dôchodkových fondoch. Zaviedla sa možnosť nadobúdať do portfólia majetku fondu tzv. exchange traded funds (fondy obchodované na burze) a povinnosť ochrany a zabezpečenia hodnoty majetku fondu voči rôznym druhom rizík. 

Reforma I. piliera bola zastavená. Vládou schválené znenie obsahovalo najmä novú úpravu valorizačného mechanizmu dôchodkových dávok a úrazových dávok, zavedenie automatického mechanizmu zvyšovania dôchodkového veku a úpravy dôchodkovej hodnoty v závislosti od vývoja určených demografických ukazovateľov, ako aj nový spôsob určovania priemerného osobného bodu v záujme postupného posilnenia miery solidarity v povinnom dôchodkovom poistení.

3	Environmentálna udržateľnosť a energetika

Prijatie zákona o energetike a zákona o regulácii, ktoré boli predložené do NR SR, bude znamenať zlepšenie transparentnosti regulácie a možností pre väčšiu konkurenciu v sieťových odvetviach. Systém výkupných cien zostal nezmenený. Inštitucionálny rámec pre koordináciu otázok zmeny klímy a nízkouhlíkovú stratégiu sa zatiaľ nepodarilo schváliť.

Návrh inštitucionálneho rámca pre koordináciu a realizáciu politiky zmeny klímy a energetickej  politiky 

Úlohy spadajúce pod inštitucionálny rámec sa plnia s oneskorením. Ministerstvo životného prostredia dokončilo prípravu Návrhu inštitucionálneho zabezpečenia, ktorého cieľom je zlepšiť medziministerskú spoluprácu pri napĺňaní cieľov klimaticko-energetického balíčka. Taktiež sa predpokladá, že nový systém projekcií skleníkových plynov bude vytvorený z kapacitných a finančných dôvodov s oneskorením. Pri nutnosti použiť na jeho financovanie finančné zdroje zo štrukturálnych fondov možno očakávať jeho splnenie v polovici roka 2012. 

Vypracovanie nízkouhlíkovej stratégie rozvoja SR do roku 2030 sa ešte nezačalo. V rámci riešenia budú na základe strednodobých a dlhodobých prognóz HDP pripravené projekcie emisií skleníkových plynov do roku 2030 pre scenár s existujúcimi a scenár s ďalšími opatreniami. Nevyhnutným vstupom do stratégie budú aj krivky marginálneho znižovania emisií, ktoré zoradia opatrenia podľa nákladov a ich redukčného potenciálu.

Trvalo udržateľný rozvoj energetiky

Systém nastavovania výkupných cien zostal zachovaný. Úrad pre reguláciu sieťových odvetví však pre prevádzky zapojené od 1. júla 2011 a následne od 1. januára 2012 znížil výkupné ceny najmä pre elektrinu zo slnka.

Vláda v máji 2011 schválila Akčný plán energetickej efektívnosti, v ktorom zhodnotila minulé obdobie a navrhla nový cieľ a opatrenia do roku 2013. V rokoch 2008-2010 sa podarilo splniť cieľ a usporiť 3,7 PJ energie. Tie si  vyžiadali investície vo výške 3,9 mld. eur. Nové opatrenia na obdobie 2011-2013 sú zamerané najmä na priemysel, budovy a verejný sektor. Mali by prispieť k úspore vo výške 8,5 PJ, čo predstavuje 90 % stanoveného trojročného cieľa na obdobie rokov 2011-2013. 

Konkurenčné prostredie v energetike bude posilnené implementáciou tzv. tretieho energetického balíčka EÚ a ďalších návrhov v rámci nového Zákona o energetike. Ten schválila vláda a bol predložený do NR SR. Povinné oddelenie dodávky a prepravy elektriny a plynu prispeje k oslabeniu monopolného postavenia niektorých firiem a pomôže tak zvyšovať kvalitu služieb a tlačiť na znižovanie cien. Novela tiež posilnila práva odberateľov elektriny a plynu. Umožňuje napríklad zmeniť  dodávateľa elektrickej energie a plynu v priebehu troch týždňov bez poplatkov, dostať konečné vyúčtovanie do šiestich týždňov po zmene dodávateľa alebo ukotviť právo odberateľov na relevantné údaje o spotrebe elektriny a plynu. 

Návrh zákona o regulácii v sieťových odvetviach, ktorý stransparentňuje proces regulácie aj v zmysle požiadaviek tretieho energetického balíčka EÚ, ako aj upravuje právomoci a zodpovednosť Úradu pre reguláciu sieťových odvetví bol schválený vládou SR novembri 2011 a predložený do NR SR.

Viacero strategických materiálov je stále v štádiu prípravy. Menovite Analýza potenciálu úspor energie v jednotlivých sektoroch národného hospodárstva a Analýza kapacít obnoviteľných zdrojov energie a kombinovanej výroby elektriny a tepla a návrh na ich zvyšovanie do roku 2020.

4	Priority NPR SR 

4.1	Vzdelávanie, veda a inovácie

Za pozitíva možno v oblasti vzdelávania označiť najmä posilnenie výučby angličtiny, lepšie cielenie finančných prostriedkov pre žiakov zo sociálne znevýhodneného prostredia v regionálnom školstve, zvýšenie autonómie škôl, čiastočné zníženie byrokracie v školstve a v čerpaní eurofondov, zlepšenie informovanosti vo vysokom školstve a zvýšenie podielu financovania na základe vedeckých výsledkov. Naopak, doteraz sa nepodarilo prijať novelu zákona o vysokých školách, ktorá pokrýva viacero opatrení na zvýšenie kvality vysokých škôl, ani zrealizovať reformu financovania výskumu.

4.1.1	Regionálne školstvo

Trh s učebnicami

V rámci systému normatívneho financovania sa zatiaľ nevytvoril priestor na nákup učebníc priamo školami. 

Posilnená výučba angličtiny, viac flexibility pre školy 

Lepšie predpoklady pre uplatnenie absolventov na trhu práce prinesie novela školského zákona, ktorá zaviedla angličtinu ako povinný cudzí jazyk od 1. septembra 2011. Anglický jazyk sa bude povinne učiť od tretieho ročníka základnej školy a v prípade úspešnej realizácie sa v budúcnosti posunie výučba angličtiny už do druhého, prípadne aj do prvého ročníka. Novelou vyhlášky o základnej škole, ktorá nadobudla účinnosť 1. septembra 2011, získali základné školy viac slobody. Školy majú voľnosť pri tvorbe rozvrhu hodín, zaraďovaní žiakov so zdravotným postihnutím do tried či plánovaní výcvikov a exkurzií. Vyššia autonómnosť a nižšia administratívna záťaž pre školy by sa mala premietnuť do vyššej kvality vzdelávania. 

Digitalizácia školy

Do škôl sa postupne dostáva viac digitálnych učebných materiálov. Postupne sú sprístupňované elektronické verzie niektorých učebníc. Vznik digitálnych učebných materiálov zo strany škôl podporuje rezort školstva taktiež v rámci štrukturálnych fondov. 

Začlenenie detí zo sociálne vylúčených skupín

S cieľom zvýšiť počty asistentov učiteľa pre žiakov zo sociálne znevýhodneného prostredia sa zákonne ustanovila povinnosť zriaďovateľovi školy, v ktorej sa vzdeláva viac ako 100 žiakov zo sociálne znevýhodneného prostredia použiť 50 % poskytnutých finančných prostriedkov pre žiakov zo sociálne znevýhodneného prostredia na mzdy pre asistenta učiteľa. Zriaďovatelia základných škôl a základných škôl pre žiakov so špeciálnymi výchovno-vzdelávacími potrebami môžu použiť finančné prostriedky aj na zamestnanie asistenta učiteľa prostredníctvom dohody o vykonaní práce a dohody o pracovnej činnosti (nielen prostredníctvom zmluvy). 

Ministerstvo školstva prostredníctvom metodicko-poradenského centra pracuje na novej metodickej pomôcke pre školy s nultými ročníkmi stavanej na obsahu ISCED 0 a ISCED 1, keďže tvorba učebných plánov a učebných osnov je v kompetencii jednotlivých škôl.

Nepodarilo sa zaviesť podporné jazykové programy slovenčiny, do konca roku 2011 bude pripravený plán na tvorbu a implementáciu jazykových programov slovenčiny pre deti a žiakov s vyučovacím jazykom národnostnej menšiny. Doteraz nebol pripravený pilotný projekt vzdelávania rómskej národnostnej menšiny v materinskom jazyku. Nepodarilo sa ani zrovnoprávniť financovanie pre druhý stupeň ZŠ a prvé štyri ročníky osemročných gymnázií a zaviesť objektívne a merateľné celoplošné testovanie žiakov základných škôl (Testovanie 5), ktorého výsledky by boli rozhodujúcim kritériom pre uchádzanie sa o vstup týchto žiakov do gymnázií s osemročným štúdiom. Národný ústav certifikovaných meraní vzdelávania však v tejto súvislosti pripravuje celoslovenské pilotné testovanie žiakov na výstupe zo vzdelávacieho stupňa ISCED 1.

Debyrokratizácia škôl

V rámci debyrokratizácie škôl sa v auguste 2011 sa spustil proces registrácie používateľov do Rezortného informačného systému, ktorý výrazne zjednoduší a urýchli štatistické vykazovanie v rezorte školstva. Prepojenie školských informačných systémov s centrálnym rezortným informačným systémom nahradí tlačené reporty za regionálne a čiastočne aj vysoké školstvo, spočiatku však budú fungovať oba systémy paralelne. Pracovná skupina zameraná na debyrokratizáciu škôl taktiež v súčasnosti pracuje na aktualizácii tlačív a pracuje na príprave návrhov na legislatívne zmeny s cieľom znížiť nadbytočnú administratívnu záťaž v školstve.

Hodnotenie kvality škôl

Ministerstvo školstva priebežne pracuje na projektoch, ktoré budú použité na vypracovanie systému hodnotenia a sebahodnotenia práce škôl a školských zariadení. Samotné hodnotenie kvality škôl sa pripraví v súvislosti s výstupmi z uvedených projektov a pripravovaných projektov Metodicko-pedagogického centra, ktoré budú zamerané na prípravu zamestnancov rezortu školstva na úrovni škôl regionálneho školstva na meranie kvality škôl, školských zariadení a vzdelávania v týchto školách.

Podpora najlepšej praxe

Ministerstvo školstva spustilo od 1. septembra 2011 program rozširovania skúseností najlepších učiteľov, ktorého cieľom je podpora najlepšej praxe. Projekt sa bude realizovať v priebehu rokov 2011 – 2014.

Odborné vzdelávanie

Ministerstvo školstva vypracovalo vecný obsah novely zákona o odbornom vzdelávaní a predložilo ho do 15. decembra 2011 na verejnú diskusiu. 

Financovanie

Zámery v oblasti financovania regionálneho školstva sa nepodarilo zrealizovať. Ministerstvo zatiaľ pripravilo vecný zámer zmien vo financovaní regionálneho školstva. Výnimkou je oblasť podpory optimalizácie siete škôl a školských zariadení, kde môžu školy od 1. januáru 2012 zvýšiť počty žiakov v triede materskej školy, základnej školy a strednej školy nad maximálny počet žiakov, ktorý je určený v školskom zákone. K 1. septembru 2012 sa tiež pripravuje optimalizácia sústavy odborov vzdelávania stredných odborných škôl, navrhuje sa znížiť počet odborov vzdelávania o 181 odborov vzdelávania vrátane ich zameraní.

4.1.2	Vysoké školstvo a veda

Zvýšenie kvality vysokých škôl
 
Jedným z predpokladov na zvýšenie kvality škôl je znižovanie informačných asymetrií. Od septembra 2011 má široká verejnosť, ale najmä uchádzači o štúdium na vysokej škole možnosť zistiť na portáli http://absolventi.iedu.sk nástupné platy absolventov z akademického roka 2008/2009, s vysokoškolským vzdelaním druhého stupňa, ktorí absolvovali štúdium v dennej forme. Aktuálne sa pripravuje sprístupnenie údajov za ďalšie obdobie a diskutuje sa o podmienkach rozšírenia zverejňovaných údajov o externú formu štúdia a ďalšie stupne vzdelania, čo je podmienené nájdením korektných pravidiel na relevantnosť údajov. Druhou zverejnenou databázou je prehľad o absolventskej miere nezamestnanosti (AMN) jednotlivých vysokých škôl, a to podľa skupín študijných odborov. Uplatnenie absolventov vysokých škôl v praxi by malo byť pre uchádzačov o štúdium jedným z rozhodujúcich kritérií pri jej výbere.

Slovensko sa zapojilo do medzinárodného projektu „Hodnotenie výsledkov vysokoškolského štúdia (AHELO)“ v rámci OECD, ktorý zlepší informovanosť o kvalite VŠ.

Na druhej strane, kľúčové opatrenia na zvýšenie kvality vysokých škôl ako reforma akreditácie, zvýšenie kvality akademických špičiek, zrušenie klasifikácie vysokých škôl, či skvalitnenie externého štúdia sa mali realizovať prostredníctvom novely zákona o vysokých školách. Ministerstvo školstva vypracovalo návrh novely zákona, ktorá pokrýva všetky vyššie uvedené zámery, ale ešte nebol predložený na rokovanie vlády SR.

Reforma financovania vysokých škôl

Pri rozpise dotácií zo štátneho rozpočtu verejným vysokým školám na rok 2011 a v návrhu na rok 2012 došlo k viacerým zmenám. Podstatnou zmenou je zmena ukazovateľov, podľa ktorých sa rozpisuje inštitucionálna podpora výskumu. Zohľadňované sú len knižné publikácie charakteru vedeckej monografie, publikácie v karentovaných časopisoch a z ostatných recenzovaných publikácií len publikácie vedeckého charakteru. Súčasne sa zohľadňuje hodnotenie kvality výskumnej//umeleckej činnosti vypracované v rámci komplexnej akreditácie činností jednotlivých vysokých škôl. Naopak, zo zohľadňovaných kritérií boli vynechané počet doktorandov v dennej forme štúdia a počet absolventov doktorandského štúdia. V rámci zohľadňovania grantovej úspešnosti sa berú do úvahy len bežné výdavky. Ďalšie spresnenia metodiky rozpisu dotácií zo štátneho rozpočtu v uvedených intenciách sa pripravujú na roky 2013 – 2014.

Nepodarilo sa však doteraz zrealizovať zrovnoprávnenie inštitucionálneho financovania výskumných organizácií, ktoré je v prípade vysokých škôl upravené v spomínanom návrhu novely zákona o vysokých školách

Reforma financovania výskumu a zefektívnenie čerpania eurofondov

Reformu financovania výskumu sa podarilo zadefinovať v júli  2011 v Aktualizácii dlhodobého zámeru štátnej vednej a technickej politiky do roku 2015 (Stratégia Fénix).  Jej cieľom je vytvorenie transparentného systému inštitucionálneho a grantového financovania výskumu a vývoja. Prvý akčný plán pre tie opatrenia, ktoré sa dajú realizovať v súčasnom legislatívnom prostredí, bol vypracovaný v októbri tohto roku.

Ministerstvo školstva prijalo viacero opatrení na zvýšenie efektívnosti a účinnosti riadenia Operačného programu Výskum a vývoj a Operačného programu Vzdelávanie, ktoré by sa mali prejaviť nielen v znížení administratívnej náročnosti prípravy a realizácie projektov, ale aj v urýchlení čerpania prostriedkov štrukturálnych fondov.  Medzi už zrealizované zjednodušenia môžeme zaradiť napríklad:
-	zníženie periodicity predkladania monitorovacích správ projektov z 3 na 6 mesiacov,
-	zníženie nárokov formálnej správnosti predkladaných žiadostí o nenávratný finančný príspevok,
-	zavedenie elektronických pracovných výkazov pre dopytovo orientované projekty.

Celoživotné vzdelávanie

V októbri 2011 schválila vláda novú stratégiu celoživotného vzdelávania, ktorá identifikuje nasledovné prioritné oblasti: posilňovanie motivácie jednotlivca k celoživotnému vzdelávaniu, približovanie výstupov vzdelávania potrebám zamestnávateľov, rozvoj kariérnych poradenských služieb s dôrazom na dospelú populáciu, zvyšovanie úrovne kompetencií dôležitých pre profesijný a osobnostný  rozvoj populácie. Na stratégiu bude nadväzovať akčný plán s konkrétnymi úlohami, ktorý bude vypracovaný do konca februára 2012.

4.1.3	Inovácie

Začiatkom roku 2011 vstúpil Európsky investičný fond ako spoločník do Slovenského záručného a rozvojového fondu, čím sa vytvoril holdingový fond JEREMIE a iniciatíva JEREMIE sa stala v SR plne operatívnou. Celkový rozpočet holdingového fondu JEREMIE 100 mil. EUR bude použitý cez finančných sprostredkovateľov na tieto nástroje: nástroje rizikového kapitálu v objeme 31 mil. eur, portfóliové záruky v objeme 38 mil. eur a mezanínový nástroj vo výške 25 mil. eur.

Stratégiu rozvoja vedomostnej spoločnosti Minerva schválila vláda. Na budúci rok počíta s nákladmi 30 mil. eur zo štátneho rozpočtu a približne s 300 mil. eur zo štrukturálnych fondov. Minerva prinesie 26 opatrení pre zlepšenie vzdelávania, vedy a inovatívneho podnikania, ako aj podpory interakcie medzi týmito oblasťami. Medzi inými reformu riadenia univerzít, Národný register pre transfer technológií, či štipendijný program Štefánik, ktorý umožní študovať mladým talentom na najlepších univerzitách na svete.

4.2	Zamestnanosť a sociálna inklúzia

V oblasti zamestnanosti je významnou reformou novelizácia Zákonníka práce s cieľom podporiť tvorbu nových pracovných miest a zabezpečiť vyvážený pomer istoty a flexibility. V súčasnosti prebieha komplexná revízia aktívnych opatrení na trhu práce a analýza existujúcich peňažných dávok a príspevkov v sociálnej oblasti aj v prepojení na účasť poberateľov týchto dávok na trhu práce. V oblasti sociálnej inklúzie sa zabezpečila najmä vykonateľnosť práva klienta na výber poskytovateľa sociálnej služby a upravili sa právne vzťahy v oblasti financovania tak, aby sa zabezpečila finančná udržateľnosť a dostupnosť sociálnych služieb.

4.2.1	Zamestnanosť

Zvýšenie flexibility Zákonníka práce

Reforma Zákonníka práce s účinnosťou od 1. septembra 2011 posunula Slovensko medzi desať krajín s najflexibilnejšou legislatívou v OECD. Zvýšila sa flexibilita pravidiel regulujúcich zamestnávanie zamestnancov s pracovným pomerom na neurčitý čas vrátane súvisiacich nákladov. Pri pracovných pomeroch trvajúcich do jedného roka sa skrátila výpovedná doba z doterajších dvoch mesiacov na jeden mesiac a zrušil sa súbeh výpovednej doby a odstupného. Na základe dohody medzi zamestnávateľom a zamestnancom je možné kombinovať výpovednú dobu a vyplácanie odstupného jednotlivým zamestnancom. Predĺžilo sa maximálne trvanie pracovného pomeru na určitú dobu a taktiež sa zvýšil maximálny počet jeho predĺžení alebo opätovných dohodnutí. 

Zavedením konta pracovného času, zakotvením flexikonta ako trvalého nástroja, flexibilnejšími úpravami možností dohodnúť náhradné voľno za prácu nadčas, zmenou úpravy pružného pracovného času a uvoľnením niektorých pravidiel pre úpravu pracovného času sa zvýšila flexibilita pri prispôsobovaní ekonomickým podmienkam, ako aj potrebám jednotlivých zamestnancov. Rozšíril sa tiež priestor pre uzatváranie dohôd medzi zamestnávateľmi a zástupcami zamestnancov (napr. dohoda so zamestnaneckou radou a zamestnaneckým dôverníkom, flexibilnejšie dojednávania pracovných podmienok v kolektívnej zmluve).

Komplexná revízia aktívnych opatrení trhu práce, program medzitrhu práce 

Prebieha komplexná revízia aktívnych opatrení na trhu práce. Pripravený návrh novely zákona o službách zamestnanosti upravuje zavedenie univerzálne koncipovaného príspevku na podporu zamestnávania znevýhodnených uchádzačov o zamestnanie a vytvára podmienky na účinnejšie zapojenie neverejných služieb zamestnanosti do postupnej integrácie znevýhodnených skupín na trh práce. 

Pripravený návrh novely zákona o službách zamestnanosti obsahuje aj zavedenie medzitrhu práce na podporu opätovného začlenenia dlhodobo nezamestnaných na trh práce pri uplatnení kompenzácie nákladov zamestnávateľa na odvody a motivácie dlhodobo nezamestnaných poberateľov pomoci v hmotnej núdzi prijať pracovné miesta, ako aj motivácie zamestnávateľov prijímať ich do zamestnania. 

Tvorba pracovných miest zjednodušením podnikania

K tvorbe pracovných miest pomáhajú aj opatrenia definované v NPR v iných oblastiach. Zlepšeniu podnikania pomáha znižovanie administratívnej záťaže zamestnávateľov, zlepšenie transparentnosti podnikateľského prostredia a  stabilizácia právneho prostredia. Sfunkčnením elektronického obchodného vestníka a novelizáciou zákona o konkurze a reštrukturalizácií sa zvýšila transparentnosť podnikateľského prostredia. Spustenie iniciatívy JEREMIE podporí zamestnanosť v malých a stredných podnikoch.  

Vláda SR investovala do dopravnej infraštruktúry najmä výstavbou diaľnic, ktorá znižuje náklady a zvyšuje dostupnosť podnikania aj v menej rozvinutých regiónoch s vysokou mierou nezamestnanosti. Posilňuje sa tým aj medzinárodná konkurencieschopnosť Slovenska pre zahraničných investorov, ktorí boli hlavným zdrojom rastu zamestnanosti a hospodárstva v uplynulých rokoch. 

4.2.2	Sociálna inklúzia 

Zefektívnenie súčasných a zavedenie nových nástrojov pomoci v hmotnej núdzi 

Zaviedli sa opatrenia na zníženie administratívnej náročnosti v súvislosti s výplatou dávky v hmotnej núdzi a príspevkov k dávke v hmotnej núdzi, a to novelou zákona o pomoci v hmotnej núdzi s účinnou od 1. júla 2011, ktorá umožňuje úradom práce, sociálnych vecí a rodiny určiť si spôsob poskytovania dávky a príspevkov. Druhou novelou predmetného zákona s účinnosťou od 1. júla 2011 sa rozšírili možnosti pre získanie aktivačného príspevku u občana v hmotnej núdzi v prípade účasti na vykonávaní menších služieb pre samosprávny kraj, t.j. na regionálnej úrovni. Taktiež bol vypracovaný návrh zákona o pomoci v hmotnej núdzi a návrh zákona o príspevku na bývanie, ktoré boli predložené v rámci legislatívneho procesu do Legislatívnej rady vlády SR. 

Podpora sociálne vylúčených spoločenstiev 

V priebehu tohto roka bol vypracovaný vecný zámer zákona o sociálne vylúčených spoločenstvách ale legislatívny proces k tomuto materiálu bol zastavený pred rokovaním vlády. V súvislosti s dobudovaním siete funkčných komunitných centier, ktoré budú spĺňať minimálne štandardy, MPSVR SR prostredníctvom Fondu sociálneho rozvoja pripravuje národný projekt Štandardizácia služieb a rozširovanie siete komunitných centier pre marginalizované rómske komunity. Fond sociálneho rozvoja dokončuje prípravu národného projektu zameraného na terénnu sociálnu prácu, ktorý prinesie mnohé zjednodušenia oproti súčasnému stavu, kedy sa terénna sociálna práca vykonáva prostredníctvom individuálnych dopytovo orientovaných projektov. 

Zabezpečenie dostupnosti a kvality sociálnych služieb

Prvým krokom v oblasti úpravy právnych vzťahov pri poskytovaní sociálnych služieb bola novela zákona o sociálnych službách, ktorá nadobudla účinnosť od marca 2011. Zabezpečila sa najmä vykonateľnosť práva klienta na výber poskytovateľa sociálnej služby, a to odstránením rozdielu medzi právnym postavením verejných a neverejných poskytovateľov sociálnej služby.

V decembri 2011 NR SR schválila ďalšiu novelu zákona o sociálnych službách zameranú na úpravu právnych vzťahov v oblasti financovania sociálnych služieb, v záujme zabezpečenia finančnej udržateľnosti sociálnych služieb a ich dostupnosti. Vytvárajú sa právne podmienky na spolufinancovanie vybraných druhov sociálnych služieb v zariadeniach sociálnych služieb účelovou dotáciou zo štátneho rozpočtu, určenou na rovnakom základe pre všetky právne formy poskytovateľov sociálnych služieb. Vytvorili sa  tiež právne podmienky pre väčšiu spoluúčasť prijímateľov sociálnych služieb a ich rodín na úhrade nákladov za poskytované sociálne služby. Zároveň nová právna úprava zabezpečuje ochranu prijímateľov sociálnych služieb pred tzv. „nelegálnymi poskytovateľmi“, a to formou ukladania vysokej pokuty a zákazu činnosti.

V novembri 2011 schválila vláda SR návrh stratégie deinštitucionalizácie systému sociálnych služieb a náhradnej starostlivosti. Cieľom stratégie je náhrada inštitucionálnej izolácie a segregácie ľudí v špecializovaných zariadeniach alternatívnym modelom siete spolupracujúcich a navzájom prepojených sociálnych služieb poskytovaných v integrovaných podmienkach miestnych komunít. Ide o potrebu zabezpečenia sociálnych služieb, ktoré zabezpečujú jednotlivcovi nezávislý život, aktivitu a sociálnu participáciu.

4.3	Podnikateľské prostredie

Administratívne zjednodušenie podnikania by mal priniesť projekt Singapur. Zatiaľ sa ale implementovala len malá časť z jeho opatrení. Transparentnosť podnikateľského prostredia sa zlepší sfunkčnením elektronického obchodného vestníka a vďaka novelizácii zákona o konkurze a reštrukturalizácií. Elektronický insolvenčný register sa však do konca augusta 2012 zaviesť nestihne. Vytváranie nových pracovných príležitostí a zastavenie zaostávania regiónov zabezpečí ďalšia výstavba diaľnic a rýchlostných ciest. 

Administratívne zaťaženie a regulácia

Cieľom projektu Singapur, ktorý schválila vláda SR, je vytvoriť na Slovensku jedno z najlepších podnikateľských prostredí na svete a najlepšie spomedzi krajín strednej a východnej Európy. V praxi to znamená do roku 2012 znížiť administratívu a náklady o 25% a ušetriť podnikateľskému sektoru 109 mil. eur. Singapur obsahuje 94 legislatívno-deregulačných opatrení. Ku koncu októbra 2011 sa podarilo splniť 14. NR SR v decembri 2011 schválila novelu zákona o obchodnom registri, kde sa skracuje lehota na vykonanie zápisu údajov do obchodného registra z piatich na dva pracovné dni.

V rámci dobudovania informačného systému jednotných kontaktných miest (JKM) prebehlo testovanie elektronických služieb, t. j. prijímanie fiktívnych podaní od občanov na JKM pod vedením MV SR. Testovacia prevádzka bola zameraná na zaškolenie pracovníkov živnostenských úradov, ktoré plnia súčasne funkcie JKM. V súčasnosti MV SR dopracúva metodicko-riadiaci akt pre obvodné úrady, podľa ktorého informáciu o uhradení súdneho a správneho poplatku budú odovzdávať ekonomické odbory odborom živnostenského podnikania.

Transparentnosť podnikateľského prostredia

Zmenou napomáhajúcou k zlepšeniu podnikateľského prostredia je elektronizácia Obchodného vestníka, ktorá umožnila okrem iného skrátenie lehôt na publikáciu z niekoľkých mesiacov na pár dní.  Zavedením elektronickej verzie Obchodného vestníka sa z Obchodného vestníka stal reálny zdroj informácii a  podnikateľom umožnil mať k dispozícii v elektronickej podobe ľahko dostupné, relevantné a aktuálne informácie.

Ďalšou podstatnou zmenou v prospech podnikateľov je novela zákona o konkurze a reštrukturalizácii. Spriechodnili sa ňou veriteľské návrhy na vyhlásenie konkurzu z dôvodu platobnej neschopnosti dlžníka a tým sa vytvorí prirodzený tlak na dodržiavanie platobnej disciplíny. Vytvorila sa tiež motivácia na včasné riešenie hroziaceho úpadku alebo úpadku dlžníkom iným spôsobom ako konkurzom, a to neformálnou alebo formálnou reštrukturalizáciou. Novela umožní skoncovať so špekulatívnymi praktikami niektorých spoločností v rámci konkurzných konaní, keď zadlžený podnik vyhlásil konkurz príliš neskoro, t.j. v čase, keď už oficiálne nemal žiadny majetok a veritelia nemohli byť uspokojení, prípadne ak došlo k príprave konkurzného konania s „dohodnutými spriaznenými veriteľmi“, ktoré malo slúžiť len na prevedenie majetku z jednej firmy do druhej.

Dopravná infraštruktúra

S cieľom znížiť výrazné medziregionálne rozdiely pokračuje výstavba diaľnic a rýchlostných ciest. V harmonograme výstavby na roky 2011-2014 boli definované prioritné úseky spolu s dátumami predpokladaného začatia a odovzdávania stavieb. V prípade zabezpečenia navrhovaných zdrojov financovania bude za obdobie rokov 2011 – 2014 uvedených do užívania 130 km diaľnic a rýchlostných ciest, prevažne na D1 a R1. V závislosti od postupu prípravy zatiaľ najmenej pripravených prioritných úsekov sa začne výstavba spolu 240 až 287 km diaľnic a rýchlostných ciest, z toho najviac v roku 2014, kedy začne oprávnené obdobie čerpania fondov EÚ na programové obdobie 2014 – 2020.  

V návrhu rozpočtu na budúci rok je rozvoj dopravnej infraštruktúry prioritou. Na cestnú a železničnú infraštruktúru spolu z vlastnými zdrojmi Národnej diaľničnej spoločnosti na investície a údržbu je k dispozícií 2,04 mld. eur, čo v porovnaní so schváleným rozpočtom roku 2011 predstavuje zvýšenie o 25,1 %, teda o 409 mil. eur. Tento nárast spolu s výrazným znížením cien, ktoré sa v súčasnosti dosahuje pri výberových konaniach na dodávateľov pri výstavbe ciest a železníc, dokáže zabezpečiť zrýchlenie výstavby v tomto sektore. 

Tri štátne železničné spoločnosti (Železnice Slovenskej republiky, Železničná spoločnosť Cargo Slovakia, Železničná spoločnosť Slovensko) v rámci plánu racionalizácie prepustili v  roku 2011 spolu vyše 3 tis. zamestnancov. Táto racionalizácia by mala znamenať zastavenie každoročného zadlžovania železničných spoločností.

Najviac zanedbané úseky ciest 1.triedy, ktoré sa začali rekonštruovať začiatkom júla, majú nový koberec, zmodernizované kanalizačné poklopy, cestné obrubníky a krajnice ciest. Úseky ciest 1.triedy v celkovom rozsahu 100 kilometrov sú vďaka financiám z eurofondov bezpečnejšie a zjazdnejšie. Ministerstvo dopravy začne v rámci ďalších projektov Operačného programu Doprava opravovať 40 cestných mostov a ďalšie úseky ciest 1. triedy v rozsahu 500 kilometrov.

Elektronická verejná správa

V rámci elektronizácie verejnej správy je v súčasnosti najdôležitejšou úlohou vytvorenie legislatívneho rámca a zadefinovanie podmienok  pre všeobecný elektronický prístup k základným verejným službám. To zahŕňa aj vzájomné prepojenie  registrov  verejnej správy a umožnenie úplnej elektronickej výmeny údajov medzi občanmi, verejným a súkromným sektorom. Počas roka 2011 sa podarilo zrealizovať prieskum stavu informačnej bezpečnosti vo verejnej správe a tiež prieskum spokojnosti so službami eGovernmentu. Závery a výsledky z prieskumov boli, resp. v krátkom čase budú zverejnené na webovom sídle www.informatizácia.sk. Do pripomienkového konania bol tiež predložený návrh zákona o elektronickej verejnej správe a o registroch verejnej správy. Naopak, v stanovenom termíne sa  nepodarilo predložiť Návrh zákona o informačnej bezpečnosti, ktorý sa plní s oneskorením.

4.4	
Transparentné prostredie a vymožiteľnosť práva

Transparentnosť a vymožiteľnosť práva sa zlepšila zverejňovaním súdnych rozhodnutí na internete ako aj schválením všetkých troch balíčkov legislatívy zameranej na obnovu dôvery v justíciu, boj s korupciou a zamedzenie politickým vplyvom v justícii. Taktiež sa rozšírila dostupnosť služieb Centra právnej pomoci pre väčšiu skupinu osôb v materiálnej núdzi. Projekty elektronizácie súdnictva a zavedenia elektronickej podoby Zbierky zákonov sa priebežne plnia.

Transparentné a hospodárne nakladanie s verejným majetkom

Vláda SR zaviedla pravidlá pre transparentné a hospodárne nakladanie s verejným majetkom a s verejnými prostriedkami. Zmluvy organizácií verejnej správy a obcí, ako aj zmluvy týkajúce sa verejných prostriedkov, sú účinné až dňom nasledujúcim po dni ich zverejnenia. Verejné obstarávanie vo verejnej správe sa od 1.1.2011 realizuje prevažne elektronickými aukciami.

Vymožiteľnosť práva na súde v primeranom čase

K urýchleniu súdnych konaní má, okrem schválených zmien v procesných kódexoch, prispieť aj elektronizácia súdnictva, ktorá sa priebežne realizuje a pozostáva z viacerých podprojektov. Niektoré projekty sú financované z rozpočtových prostriedkov, zvyšok bude financovaný z prostriedkov Švajčiarskeho finančného mechanizmu. Zmluva na príspevok Švajčiarskej konfederácie vo výške cca 3,4 milióna eur bola podpísaná začiatkom novembra 2011. Od 1.1.2012 sa plne spustí aplikácia zverejňovania súdnych rozhodnutí a automatizovaného prepisu diktátu, ktorú pre rezort spravodlivosti vyvíjala SAV. 

Predvídateľnosť práva zverejňovaním všetkých súdnych rozhodnutí

Novelou zákona o súdoch sa zaviedla povinnosť zverejňovať súdne rozhodnutia na internete.  Základným cieľom zverejňovania súdnych rozhodnutí je stransparentnenie rozhodovania súdov, čím sa ešte viac posilnila ochrana pred tajným výkonom spravodlivosti a kontrola zo strany verejnosti. Zverejňované rozhodnutia budú predstavovať rozsiahlu databázu informácií o spôsobe aplikácie právnych noriem súdmi, slúžiacu nielen na ďalšie vzdelávanie sudcov, či právnej a laickej verejnosti, ale aj na skvalitnenie procesu zjednocovania súdnej praxe a tým predchádzaniu prekvapivým súdnym rozhodnutiam. Prakticky neobmedzený prístup k súdnym rozhodnutiam, osobitne k obsahu odôvodnení, v nemalej miere vytvorí tlak na presvedčivejšie (kvalitnejšie) zdôvodňovanie záverov súdov a zároveň poskytne dostatok podkladových informácií pre prípadnú kontrolu bezprostrednej sudcovskej činnosti konkrétnych sudcov, resp. súdov ako takých.

Dostupnosť práva

Rozšírila sa dostupnosť služieb Centra právnej pomoci (CPP) pre väčšiu skupinu osôb v materiálnej núdzi, pričom sa pre skupiny obyvateľov s nie najnižšími príjmami zaviedla povinnosť čiastočne sa podieľať na financovaní poskytovanej právnej pomoci. Rozšírila sa vecná pôsobnosť CPP o oblasti obchodného práva, správneho súdnictva a v niektorých konaniach pred Ústavným súdom Slovenskej republiky. Posilnila sa preventívna úloha Centra právnej pomoci pri predchádzaní eskalácie právnych sporov. Legislatívne sa zakotvila možnosť sprostredkovať riešenie sporu formou mediácie a poskytovanie usmernení i v oblasti súvisiaceho sociálneho a psychologického problému. Priestor na nové úlohy CPP sa vytvoril zavedením prioritného zastupovania oprávnenej osoby v konaní pred súdom advokátom, pričom sa zaviedla povinnosť poskytovať tieto služby všetkým advokátom.

Taktiež v súlade s harmonogramom prebieha príprava právne záväznej elektronickej podoby Zbierky zákonov Slovenskej republiky ako oficiálneho zdroja práva v Slovenskej republiky. Štúdia uskutočniteľnosti bola na zasadnutí riadiaceho výboru na MF SR jednomyseľne schválená dňa 30.10.2011. Po zverejnení výzvy v OPIS je Ministerstvo spravodlivosti SR pripravené spustiť proces verejného obstarávania na dodávku diela.

Obnova dôvery v justíciu, boj s korupciou a zamedzenie politickým vplyvom na justíciu

Novelou zákona o súdnej rade sa vytvorili predpoklady pre zvýšenie transparentnosti a dôveryhodnosti Súdnej rady Slovenskej republiky ako štátneho orgánu, ktorého účelom je ochrana nezávislosti súdnej moci v rámci bŕzd a protiváh pri deľbe moci v právnom štáte. S týmto cieľom sa právna úprava doplnila o inštitút nezlučiteľnosti funkcie člena súdnej rady s funkciou predsedu súdu a podpredsedu súdu, ktorí vykonávajú na súdoch správu súdov. Zakotvila sa povinnosť odôvodňovať rozhodnutia súdnej rady, ako všeobecný predpoklad predvídateľnosti práva a posilnil sa prvok občianskej kontroly súdnej moci zavedením princípu verejnosti zasadnutí súdnej rady.

Novelami zákona o sudcoch a prísediacich a zákona o súdoch sa vytvorili legislatívne podmienky pre zlepšenie reálneho inštitucionálneho fungovania nezávislého súdnictva v SR. Nezávislé súdnictvo je jedným z pilierov právneho štátu. Nástrojmi vytvárania nezávislého súdnictva, ktoré používa tento zákon, sú transparentnosť výberu sudcov ako aj predsedov súdov prostredníctvom možnosti verejnej kontroly procesu ich výberu, prehľadnosť a predvídateľnosť rozhodovacej činnosti súdov prostredníctvom zverejňovania súdnych rozhodnutí ako aj zavedenie inštitútu odlišného stanoviska sudcov senátu, skvalitnenie možnosti lepšej špecializácie sudcov cez zamedzenie nepredvídateľného preradenia sudcu do inej agendy bez jeho súhlasu a v neposlednom rade vytvorenie prekážok pre obchádzanie náhodného pridelenia zákonného sudcu. Nezávislosť a nestrannosť výkonu funkcie sudcu je zvýraznená tým, že zákon zamedzuje vzniku situácie, kedy sa sudca po výkone funkcie vo výkonnej alebo zákonodarnej moci priamo vracia do výkonu funkcie v správe súdnej moci na pozíciu predsedu či podpredsedu súdu. 

NR SR schválila aj ďalšie novely tzv. sudcovských zákonov (účinnosť od 1. januára 2012). Obnovujú pravidelné hodnotenie sudcu každých päť rokov, zavádzajú  mechanizmus opätovného hodnotenia sudcu (po dvoch rokoch) z dôvodu predchádzajúceho zistenia nedostatkov v práci sudcu a možnosť straty funkcie sudcu, ak sa preukáže, že sudca stratil odbornú spôsobilosť byť sudcom. V rámci zamedzenia zneužívania disciplinárneho stíhania sudcov sa zavádza náhodný výber disciplinárneho senátu. V záujme dosiahnutia proporcionálneho zastúpenia jednotlivých krajov v súdnej rade sa zavádza regionálny princíp volieb ôsmich členov súdnej rady sudcami. Z dôvodu vyššej transparentnosti zasadnutí súdnej rady budú hlasovania súdnej rady vždy verejné a vylúči sa hlasovanie súdnej rady „per rolam“. Z rovnakého dôvodu zavádza novela inštitút odlišného stanoviska v prípade nesúhlasu člena súdnej rady s jej rozhodnutím.

Zvýšenie efektívnosti a transparentnosti v čerpaní prostriedkov zo štrukturálnych fondov a Kohézneho fondu
Vláda SR v máji tohto roku schválila dokument „Problematické oblasti implementácie operačných programov a horizontálnych priorít Národného strategického referenčného rámca“, ktorý definuje 69 konkrétnych úloh pre jednotlivé subjekty zapojené do implementácie štrukturálnych fondov a Kohézneho fondu s cieľom zjednodušiť implementáciu a zefektívneníť čerpanie alokovaných finančných prostriedkov.
Jednotlivé úlohy boli zamerané najmä na nasledovné oblasti:
-	administratívna náročnosť prípravy žiadosti o nenávratný finančný príspevok,
-	administratívna náročnosť preukazovania oprávnenosti výdavkov,
-	transparentnosť procesov implementácie operačných programov a horizontálnych priorít,
-	obstarávanie tovarov, služieb a stavebných prác a posudzovanie hospodárnosti výdavkov,
-	znížená disponibilita finančných prostriedkov prijímateľov na spolufinancovanie ich projektov v dôsledku ekonomickej krízy.

4.5	
Zdravie

Prijatím dvoch liekových zákonov prebehla lieková reforma. Významný vplyv na súkromné, resp. verejné výdavky, má najmä tzv. generická preskripcia a sprísnenie referencovania cien liekov. Pozitívom je zrušenie koncovej siete nemocníc a nové pravidlá pre tzv. čakacie listiny. Čiastočne sa oddĺžilo zdravotníctvo, ale nepodarilo sa realizovať transformáciu nemocníc na akciové spoločnosti, zlepšiť informovanosť pacientov zverejňovaním rebríčkov poskytovateľov, uvoľniť predaj voľnopredajných liekov v iných registrovaných predajniach, zaviesť systém DRG a zreformovať systém kompenzácie rizika.  

4.5.1	Dostupnosť zdravotnej starostlivosti a informovanosť

Dostupnosť zdravotnej starostlivosti 

Nariadením vlády o verejnej minimálnej sieti poskytovateľov zdravotnej starostlivosti bola zrušená koncová sieť poskytovateľov zdravotnej starostlivosti a reštrukturalizovala sa minimálna sieť poskytovateľov zdravotnej starostlivosti vrátane pevnej siete s dôrazom na zrovnoprávnenie postavenia všetkých poskytovateľov bez ohľadu na vlastníka a právnu normu.

V polovici roka 2011 prebehla optimalizácia siete poskytovateľov, keď Všeobecná zdravotná poisťovňa (VšZP) nezazmluvnila približne 15% z celkového počtu oddelení v SR. Cieľom opatrenia je zefektívniť výdavky na zdravotnú starostlivosť pri zachovaní jej dostupnosti. Rozhodujúcu časť základnej lôžkovej zdravotnej starostlivosti budú pacienti aj naďalej dostávať vo svojom regióne. Optimalizácia siete prebehla najmä centralizáciou oddelení, presunom do príbuzných odborov, podporou nákladovo podstatne efektívnejšej jednodňovej zdravotnej starostlivosti (JZS). Podporou JZS sa vytvárajú aj predpoklady pre skrátenie čakacích lehôt na niektoré operácie.

Zmenou vyhlášky MZ SR sa ustanovili podrobnosti o zozname poistencov čakajúcich na poskytnutie plánovanej zdravotnej starostlivosti (tzv. čakacie listiny). Pre vybrané diagnózy sa zvýši transparentnosť zaraďovania poistencov na poskytnutie plánovanej zdravotnej starostlivosti do zoznamu zdravotnej poisťovne a skrátenie čakania na plánovanú zdravotnú starostlivosť po zaradení do zoznamu.  

Informovanosť pacientov o kvalite poskytovateľov zdravotnej starostlivosti

Vláda SR sa zaviazala, že bude podporovať zvyšovanie kvality v zdravotníctve prostredníctvom zavedenia zrozumiteľného systému merania kvality a akreditácie poskytovateľov vrátane nemocníc tým, že prijme nový rozšírený zoznam indikátorov kvality a zadefinuje ich aj pre ďalšie medicínske odbory. Hodnoty indikátorov kvality poskytovateľov zdravotnej starostlivosti budú nastavené tak, aby na rozdiel od súčasného stavu skutočne a zmysluplne diferencovali poskytovateľov. Hodnoty indikátorov ako aj rebríčky kvality poskytovateľov zdravotnej starostlivosti budú zverejnené minimálne raz ročne v užívateľsky prijateľnej podobe s cieľom zvýšiť informovanosť pacientov. Úloha nebola splnená, legislatívny proces k nej bol zastavený.

4.5.2	Lieková politika

Zavedenie generickej preskripcie

Schválením zákona o liekoch a zdravotníckych pomôckach sa zaviedla tzv. generická preskripcia (t. j. predpisovanie liekov podľa názvu liečiva), čím sa posilnil výber pacienta pri vydávaní lieku vo vzťahu k výške hotovostného doplatku. Z dlhodobého hľadiska možno predpokladať zlepšenie cenovej súťaže medzi dodávateľmi liekov motivované snahou o určenie čo najnižšej miery spoluúčasti poistenca, a teda postupné znižovanie cien liekov.

Lieková regulácia

MZ SR vo vyhláške č. 435/2011 Z. z. reflektuje aktuálne trendy pri rozhodovaní o výške úhrad zdravotných poisťovní za lieky. Zámerom je určovať pre porovnateľné alebo vzájomne nahraditeľné medicínske intervencie úhradu zdravotných poisťovní v rovnakej, resp. porovnateľnej výške. Pri liekoch, ktorých použitie prináša benefity oproti alternatívnym medicínskym intervenciám, je cieľom určiť mieru navýšenia úhrady zdravotných poisťovní, ktorá primerane zohľadní pridané benefity a súčasne bude akceptovateľná z hľadiska dlhodobej finančnej udržateľnosti systému verejného zdravotného poistenia. Prioritami sú účelné a efektívne určovanie úhrad liekov s cieľom minimalizovať rast nákladov na lieky, dosiahnutie postupnej konvergencie podielu výdavkov na lieky k celkovým zdrojom v zdravotníctve na úroveň priemeru krajín OECD a súčasne zachovanie dostupnosti liekov poistencom.

Posilnila sa transparentnosť pri stanovení výšky úhrad zdravotných poisťovní a doplatku pacienta. Umožnilo sa odmietnuť úhradu z verejného zdravotného poistenia liekom, ktorých účinnosť nebola v dostatočnej miere podložená výsledkami klinických skúšok. Nové lieky budú kategorizované dočasne na 2 roky, a pred uplynutím tohto obdobia bude pre zotrvanie lieku na trhu potrebné predložiť údaje o používaní lieku po jeho zaradení, jeho nákladoch a výsledkoch.

Sprísnil a sprehľadnil sa existujúci systém medzinárodného porovnávania cien liekov, aby cena lieku na Slovensku nemohla prekročiť úroveň druhej najnižšej ceny spomedzi krajín EÚ (v súčasnosti priemer 6 najnižších cien spomedzi cien v krajinách EÚ). 

Taktiež sa zrýchlil vstup generických liekov na trh. Zaraďovanie do zoznamu kategorizovaných liekov sa zvýši zo súčasných 4-krát ročne na 12-krát ročne. Stanovili sa presné pravidlá kategorizácie, ktoré v čo možno najvyššej miere zamedzia subjektívnemu rozhodovaniu v procese kategorizácie liekov, zdravotníckych pomôcok a dietetických potravín. 

Uvoľnenie predaja voľnopredajných liekov v iných registrovaných predajniach 

Prijatý zákon o liekoch a zdravotníckych pomôckach obsahuje ustanovenia o internetovom predaji voľnopredajných liekov (t. j. liekov vydávaných bez lekárskeho predpisu). Tento zákon však neobsahuje ustanovenia o  predaji časti voľnopredajných liekov v iných registrovaných predajniach, čo by zvýšilo konkurenčný tlak na trhu s liekmi a zlepšilo ich celkovú dostupnosť pre spotrebiteľov. 

4.5.3	Poskytovatelia a trh s poistením 

Zavedenie platieb za diagnostickú skupinu (DRG)

Vláda SR schválila koncepciu zabezpečenia a zavádzania DRG systému na svojom zasadaní 6. júla 2011.   Zavedením systému platby za diagnostickú skupinu (DRG - Diagnosis-related group) sa zvýši efektivita výdavkov na zdravotnú starostlivosť. Systém DRG pridelí každému prípadu hospitalizácie dopredu stanovený objem financií na základe diagnózy, poskytnutých výkonov, veku, pohlavia, prítomnosti iných ochorení či komplikácií, a ďalších pozorovateľných kritérií. Každá nemocnica tak bude dostávať za rovnaký štandardný výkon pri rovnakej diagnóze rovnaký objem peňazí od zdravotnej poisťovne.

Kompenzácia rizika

V súčasnosti prebieha proces zavádzania systému kompenzácie rizikovej štruktúry poistencov, ktorý bude zohľadňovať individuálne riziko pomocou ukazovateľov  jeho zdravotného stavu. Kompenzácia rizika poistencov medzi poisťovňami sa rozšíri o diagnostické informácie získané na základe chronického užívania liekov (tzv. farmaceutických nákladových skupín (PCG). Tým sa zmenší priestor na selekciu nízko nákladových poistencov poisťovňami a zvýši motivácia poskytovať aj chronickú alebo nákladnú starostlivosť. 
 
Transformácia nemocníc

Oddlženie zdravotníctva z verejných zdrojov prebehlo splatením záväzkov po lehote splatnosti v hodnote približne 300 mil. eur. Vláda SR sa usilovala o zlepšenie efektívnosti riadenia nemocníc ich transformáciou na obchodné spoločnosti. Legislatívne bol tento proces pripravený, ale v dôsledku rozhodnutia prezidenta SR bol zastavený. 

Zverejňovanie zmlúv 

Novelizáciou zákona bola zdravotným poisťovniam pridelená povinnosť uverejňovať na svojom webovom sídle zmluvy o poskytovaní zdravotnej starostlivosti na základe verejného zdravotného poistenia, ktoré zdravotná poisťovňa uzatvorila s poskytovateľmi zdravotnej starostlivosti.